 

**4. regionalni studentski simpozij društvenih i humanističkih znanosti**

**u organizaciji Filozofskog fakulteta Sveučilišta u Splitu, Hrvatskog filozofskog društva, udruge Imaginacija – splitsko društvo sociologa i udruge iTHEom**

**»Ideje kao društvena revolucija«**

**Poziv za sudjelovanje**

Poštovani,

Filozofski fakultet u Splitu i Hrvatsko filozofsko društvo te udruge Imaginacija i iTHEom u suradnji sa Studentskim zborom Filozofskog fakulteta u Splitu pozivaju Vas na sudjelovanje u četvrtom regionalnom studentskom simpoziju društvenih i humanističkih znanosti: »**Ideje kao društvena revolucija**«, koji će se održati **12. i 13. listopada, 2017.** godine u prostorima Filozofskog fakulteta u Splitu na splitskom Peristilu (Poljana kraljice Jelene 1/III).

Simpozij se u sličnom obliku održava još od 2014. godine, kada se održao pod temom „Kritičko mišljenje“. Sljedećih godina teme su se mijenjale, ali je cilj ostajao isti, a to je; omogućiti studentima na Sveučilištu u Splitu platformu za zajednički rad i suradnju, te potaknuti ih na vannastavne aktivnosti, razvijanje kritičkog mišljenja i volonterski angažman, u studentskoj ali i privatnoj sferi.

Ovaj projekt je namijenjen svim studentima u regiji na preddiplomskoj, diplomskoj razini. Osmišljen je kao prilika za istraživanje zajedničke problematike znanosti poput sociologije, filozofije, psihologije, pedagogije, povijesti, književnosti i mnogih drugih. Također, jedan od ciljeva projekta je i uključivanje studenata iz ostalih područja znanosti. Na taj bi način izgradili mostove između društveno-humanističkih i prirodnih, tehničkih, medicinskih i ostalih znanosti.

Organizacijom ovog simpozija želimo ponajprije podsjetiti sve, a pogotovo mlađe naraštaje, na važnost kritičkog mišljenja i obrazovanja za daljnji razvoj čovječanstva. Cilj nam je omogućiti mladim ljudima da svoje ideje, mišljenje, saznanja i spoznaje dijele s drugima kao temelj suradnje, zajedništva i razvoja nekih budućih ideja. Namjera nam je i ukazati na probleme između humanistike i društva te njihova moguća rješenja, koji su sveprisutni i koji znatno utječu na sve razine društva.

 Promatrajući povijesni razvoj ljudskoga društva, u temelju najvećih društvenih promjena uvijek nailazimo na postojanje ideja. Iako ideje svoj začetak imaju u misaonom svijetu, njihove su posljedice realne i opipljive. Stoga nam je namjera istražiti ulogu ideje u društvenim promjenama. U svrhu ostvarenja toga cilja zainteresiranim sudionicima predlažemo nekoliko tematskih okvira u koje mogu smjestiti svoja izlaganja:

* Povijest ideja
* Idealizam u filozofiji
* Odnos ideje i stvarnosti
* Odnos ideje i društva
* Opasne ideje?
* Ideologija
* Ideja kao pokretač društvene, kulturne i političke promjene
* Ideja kao pokretač tehnološkog napretka
* Uloga teorije u prirodoznanstvenom istraživanju
* Odnos društveno-humanističkih i prirodno-tehničkih znanosti
* Revolucija kao stvaralaštvo
* Inovacija
* Revolucija-ostvarivanje čovjeka i njegovih mogućnosti
* Sociološki i kulturološki aspekti pojedinca i društva

Primjer primjene teme: „*Idejni začeci Francuske revolucije*“

 Navedeni tematski okviri ne iscrpljuju mogućnosti i perspektive pristupa temama simpozija.

Konačno, cilj nam je povezati i institucije kao što su Studentski zborovi, fakulteti i društva u Hrvatskoj na zajedničku suradnju i ostvarivanje međuinstitucionalnog dijaloga. Povezivanje institucija bit će postignuto suorganizacijom sumpozija od strane Studentskog zbora Sveučilišta u Splitu, Hrvatskog filozofskog društva, Udruge Imaginacija – splitsko društvo sociologa te Udruge iTHEom.

Također, želja nam je ostvariti i međunarodnu suradnju, te na simpoziju okupiti studente svih sveučilišta, kako iz Hrvatske, tako i iz regiona, te na taj način interdisciplinarno pristupiti ovogodišnjoj temi simpozija.

**Prijava za sudjelovanje:**

Studenti zainteresirani za sudjelovanje na simpoziju s vlastitim izlaganjem trebaju poslati ispunjen obrazac za prijavu. Molimo Vas da sažeci unutar obrasca budu cca. 900 znakova (uključujući i praznine).

Ispunjenu prijavnicu potrebno je poslati na: ffstsimpozij@gmail.com

**Rok za prijavu je do 1. kolovoza 2017. godine.**

O prihvaćenim izlaganjima studenti će biti obaviješteni do 10. rujna.

Besplatan smještaj i obrok bit će osigurani izlagačima koji ne žive na području Splita i šireg gradskog područja. Kapacitet je ograničen, stoga će nakon evaluacije sažetaka besplatan smještaj biti osiguran studentima čiji sažetak bude kotirao najviše. O informacijama vezano za smještaj izlagači će biti obaviješteni putem e-maila.

Ukoliko imate bilo kakvih pitanja, molimo da nam se javite na sljedeću e-mail adresu: ffstsimpozij@gmail.com

Lijep pozdrav.

**PRIJAVNICA**

\*Krajnji rok za slanje naslova izlaganja i sažetka: 1. kolovoza 2017.

|  |  |
| --- | --- |
| **Ime i prezime** |  |
| **Kontakt telefon** |  |
| **Adresa** |  |
| **E-mail adresa** |  |
| **Grad, naziv odsjeka (katedre ili odjela), naziv fakulteta, naziv sveučilišta, adresa fakulteta** |  |
| **Vrsta studija (preddiplomski, diplomski, integrirani) i godina** |  |
| **Je li vam potreban smještaj?(Odgovorite zadebljanjem (boldom) jedne od ponuđenih opcija)** | DA NE |
| **Naslov izlaganja:**  |
| **Sažetak:****(cca. 900 znakova uključujući i praznine)** |

Molimo Vas da tražene podatke pošaljete elektroničkom poštom najkasnije **do 1. kolovoza 2017. godine** na sljedeći e-mail: ffstsimpozij@gmail.com

Ovaj projekt financiran je sredstvima Studentskog zbora Sveučilišta u Splitu

